— Ілюзіяніст Анатоль Шаг быў тады мастацкім кіраўніком цырка і выходзіў на манеж з цудоўным нумарам, — расказвае экскурсавод. — Пасярод манежа на пастаменце стаяў сам артыст. Вакол яго — нібыта пшанічнае поле, па якім гуляе балет. Увесь нумар быў пабудаваны на змене святла. Яго бесперапынна ўключалі і выключалі літаральна на секунду, але за гэты час манеж цалкам змяняўся. Напрыклад, былі пшанічныя каласы, але некалькі секунд цемры — і на манежы ўжо блакітны лён. А балет усё гэтак жа гуляе. Глядач на падлогу пазірае — адкуль там што расце, не відаць. Але зразумела, што нічога вынесці або прынесці за гэты час немагчыма.